**Sajtóközlemény**

**Kiadja**: Budapesti Metropolitan Egyetem   
Budapest, 2021-03-01

**„Nem magányos harcosoké a világ, hanem csoportoké, akik jól tudnak együtt dolgozni”**

**Az iskola a minőség iránti vágyat tudja megtanítani, azt, hogy a grafikus felismerje, ha valami még nem elég jó – hangzott el a Budapesti Metropolitan Egyetem grafikai tervezéssel foglalkozó online meetupján. Az egyetem online sorozatának** [**harmadik rendezvényén**](https://youtu.be/qMeYqnGBM6k) **tervezőgrafikusok, képzőművészek beszélgettek alkalmazott grafikáról, az ügyféligények figyelembe vételével is megőrizhető szakmai autonómiáról.**

Hogyan lehet ma megélni művészként és mennyire művészek a grafikusok, ha megrendelésre dolgoznak? Mennyire lehet megtartani az önálló hangot és karaktert az alkalmazott grafikában? Ezt a kérdést járták körbe a nagyrészt függetlenként dolgozó, kis grafikai stúdiót működtető szakemberek.

Tóth Andrej, az A38 Hajó és a Radnóti Színház tervezőgrafikusa elmondta: *„Nehéz megtalálni a saját hangot és arcot ebben mai, a korábbiaknál sokkal gyorsabban változó és sokkal inkább vizualitás által dominált világban. De ha a grafikusnak kezd kialakulni a saját profilja, az ügyfelek már ezt fogják keresni.”* Pályakezdőként ezt a legnehezebb elérni: Csordás Zoltán tervezőgrafikus szerint *„egy ilyen kis piacon senki nem engedheti meg magának, hogy egyféle legyen, mert nincs annyi ügyfél, aki pont azt a bizonyos stílust igényli.”* Érdemes tehát alkalmazkodni, több irányt kipróbálni – vagy megtalálni a stílusunkhoz a nemzetközi piacot.

Mindennek eléréséhez érdemes a lehető legjobban kiaknázni az egyetemi lét lehetőségeit, tanulni a közegtől és másoktól. A jó alkalmazott grafikus képzésben nagy hangsúlyt fektetnek az ügyfélkapcsolat különböző aspektusaira: hogyan érvényesíthetjük szakmai véleményünket ügyes kommunikációval, hogyan beszélhetünk erről az ügyfelekkel? A beszélgetés gyakorló oktató résztvevői is elmondták: a képzésben alapvető, hogy a hallgató tudjon beszélni a leadott munkáiról. Farkas Anna tervezőgrafikus azt tapasztalja, *„sokszor a megrendelő nem látja, milyen gondolat van a munka mögött, de ha ezt megismeri, el fogja fogadni a szakmai véleményt. Ki kell alakítani a saját metódusunkat arra, hogyan mutassuk ezt be neki.”*

Ehhez az is kell, hogy a grafikus a szavakat, a tapasztalatokat valamilyen asszociációs láncon keresztül „le tudja fordítani” vizualitásra. Az oktatás ott tud segíteni ebben a folyamatban, hogy önazonosságra nevel, átadja a minőség iránti igényt, és megtanítja azt, hogyan legyen az alkotó grafikus párbeszédben a munkával és saját magával.

A résztvevők minden munkához szükségesnek tartják a terepszemlét – nem elég egy steril szobában végiggondolni, mi lesz az arculattervezéskor a feladatunk. El kell menni az ügyfelekhez, „felmérni” őket a saját közegükben és sokat beszélgetni velük ahhoz, hogy később kevesebbet kelljen fölöslegesen dolgozni. Olyan sosem fordul elő, hogy már elég az információ. Nem szabad kapkodni: az ügyfélnek tudnia kell, hogy az a grafikai arculat, ami néhány nap vagy hét alatt elkészül, valószínűleg több évig használatban lesz. Tábori-Simon José, több hazai popkulturális és divatmagazin arculattervezője úgy látja: *„Nem csak a grafikus tehetsége dönti el, milyen jó lesz a végeredmény. Nagyon fontos, hogy az ügyfél hogyan áll hozzá és milyen ízlése van.”*

A résztvevők tapasztalata szerint a szakma mai trendje a legváltozatosabb területek együttműködése. Különböző szakmákból érkező emberek – például grafikus és építész – állnak össze egy-egy projektre, akik egymást erősítik. Rengeteg startup várja a grafikusokat, hogy vizuális köntöst is adjanak munkáiknak. Ahogy Csordás Zoltán fogalmazott: „*Nem szabadúszóké, magányos harcosoké a világ, hanem csoportoké, akik jól tudnak együtt dolgozni.”*

A Budapesti Metropolitan Egyetem a mozgókép, a grafika és a fotográfia területe iránt érdeklődők számára szervezte meg online meetup-sorozatát. A gondolatébresztő, szórakoztató és inspiráló beszélgetéseken a terület alkotói és a résztvevők fontos szakmai és társadalmi témákat jártak körül. A februári harmadik meetupon a grafikai szakma megváltozott kihívásairól és a grafikus életpályáról beszélgettek a vendégek: Farkas Anna DLA tervezőgrafikus (Red Dot Grand Prix, Magyar Formatervezési Díj és Tervezőgrafikai Biennálé díj), Tóth Andrej tervezőgrafikus, képzőművész, az A38 Hajó és a Radnóti Színház grafikusa és arculati koordinátora, Csordás Zoltán tervezőgrafikus, a MOME doktori iskolájának hallgatója, többek közt a Szellemi Tulajdon Nemzeti Hivatala és a Formatervezési Tanács arculatának tervezője és Tábori-Simon José art director, tervezőgrafikus-művész, több hazai popkulturális és divatmagazin arculattervezője. A beszélgetést Winkler Nóra vezette.

###

**További információ:**Varga Dóra

+36 1 920 1817

+36 30 857 8179

[dvarga@noguchi.hu](mailto:ivarga@noguchi.hu)

***A Budapesti Metropolitan Egyetemről***

A Budapesti Metropolitan Egyetem (METU) Magyarország legnagyobb magánkézben lévő felsőoktatási intézménye. A METU-n 2 karon, 4 fő képzési területen folyik képzés: kommunikáció, üzlet, turizmus és művészet. A folyamatosan bővülő magyar és angol nyelvű kínálatban jelenleg 32 alapszak, 34 mesterszak, 15 szakirányú továbbképzés és 7 felsőoktatási szakképzés közül választhatnak az egyetem iránt érdeklődők. A Metropolitannek jelenleg több mint 7000 hallgatója van, közel 900 külföldi diákkal a világ 110 országából.    
Az intézmény 2001 óta meghatározó és dinamikusan fejlődő szereplője a hazai felsőoktatásnak és immár a kelet-közép európai régiónak is. Jelenleg 5 kontinensen, közel 200 külföldi intézménnyel tart fenn partneri kapcsolatot.

2020-ban új kategóriát vezetett be az egyetem; az *Alkotóegyetem* egyaránt utal a piacon egyedülálló portfólió alapú képzési módszerre, az egyetem szakmai küldetésére és a METU hallgatói és oktatói közegének egyik leghangsúlyosabb jellemzőjére is. Az alkotóegyetem-koncepcióhoz vezető út egyik legfontosabb lépése a myBRAND portfólió alapú oktatási módszer 2018-as bevezetése volt.

A METU myBRAND oktatási módszertanával hazánkban elsőként alakította át oktatási modelljét a nemzetközi felsőoktatási trendekhez illeszkedő portfólió alapú képzési rendszerré. Oktatása folyamatosan megújuló módszerekre épül, amelyet nemzetközi tapasztalattal rendelkező oktatók és inspiratív, innovatív környezet támogat, ezzel felkészítve a hallgatókat a változó munkaerőpiaci igényekre hazai és nemzetközi szinten egyaránt.